Na web stranicama Općine Čavle objavljen je prijedlog Proračuna Općine Čavle za 2020. godinu te se poziva zainteresirana javnost na Savjetovanje o istom.

Rok za podnošenje prijedloga po Proračunu za 2020. godinu je do 2.prosinca 2019.godine. Prijedlozi se mogu dostaviti pisanim putem i na elektroničku adresu: dolores.buric@cavle.hr.

Izvješće o svim pristiglim, usvojenim ili odbijenim prijedlozima biti će objavljeno na web stranici Općine Čavle po završetku Savjetovanja.

Temeljem predloženog Proračuna za 2020. te predloženih izmjena i dopuna po provedenom Savjetovanju, sastaviti će se konačni prijedlog Proračun Općine Čavle za 2020. godinu i projekcije za 2021. i 2022. i isti uputiti na donošenje Općinskom vijeću Općine Čavle.

Čavle, 14.studenog 2019.

**Obrazloženje uz prijedlog Proračuna Općine Čavle za 2020. godinu**

Planiranje proračuna temelji se na Zakonu o proračunu, Pravilniku o proračunskim klasifikacijama, Pravilniku o proračunskom računovodstvu i računskom planu te Zakonu o fiskalnoj odgovornosti.

Vlada RH je u kolovozu 2019. usvojila smjernice ekonomske i fiskalne politike za trogodišnje razdoblje na temelju kojih su od strane Ministarstva financija sačinjene Upute za izradu proračuna JL(P)RS za 2020. -2021.

U skladu s odredbama Zakona o proračunu Općina Čavle izradila je uputu za izradu financijskog plana svom proračunskom korisniku - Dječjem vrtiću Čavlić.

U prijedlog Proračuna za 2020. godinu uključeni su svi prihodi i primici, rashodi i izdaci proračunskog korisnika Općine Čavle.

Prijedlog Proračuna za 2020. godinu sadrži kapitalne projekte kako slijedi:

* Modernizacija sustava javne rasvjete –zakonska obveza uvođenja energetski učinkovite javne rasvjete;
* Energetska obnova Doma kulture Čavle
* nastavak revitalizacije Kaštela Grad Grobnik;
* uređenje zaštitne ograde na groblju Grobnik;
* sanacija domova na Platku;
* sanacija krova na objektu „Mehana“
* izgradnja upojnih bunara
* dogradnja baze podataka GIS

PLAN PRIHODA I PRIMITAKA U PRIJEDLOGU PRORAČUNA ZA 2020.

Procijenjena visina prihoda i primitaka u 2020. godini iznosi: 37.500.000 kn. Plan prihoda i primitaka u 2020. godini je za 6,81 % manji u odnosu na prethodnu godinu i to iz razloga manje planiranih prihoda poslovanja.

Naime, u 2019. godini prihodi poslovanja bili su planirani za 1.824.500 kn više nego što je to u 2020. godini i odnosili su se većinom na kapitalne pomoći za dogradnju OŠ Čavle, također je više bilo planirano prihoda po posebnim propisima. U 2020. godini planira se ostvarivanje kredita od HBOR-a za kapitalni projekt rekonstrukcije sustava javne rasvjete te ostvarivanje kredita za kapitalni projekt energetske obnove Doma Čavle. Naime, na javnoj raspravi je prijedlog Zakona o zaštiti od svjetlosnog onečišćenja koji bi se primjenjivao u 2020. godini a kojim se predlaže da su JLS obvezne uvesti energetski učinkovitu javnu rasvjetu.

Predviđeno smanjenje/povećanje prihoda evidentira se na podskupini:

613 - porezi na imovinu zbog manje planiranog poreza na promet nekretnina.

633 - pomoći proračunu iz drugih proračuna. Smanjenje proizlazi iz manje planiranih kapitalnih pomoći iz županijskog i državnog proračuna za dogradnju škole te smanjenje kompenzacijske mjere vezane uz porez na dohodak, dok se povećanje planira iz državnog proračuna odnosno iz Ministarstva kulture po prijavljenim projektima za očuvanje Kaštela Grad Grobnik i energetsku obnovu Doma kulture Čavle od Ministarstva regionalnog razvoja.

634 – pomoći od izvanproračunskih korisnika zbog smanjenja pomoći Hrvatskih cesta za zimsku službu.

638 - pomoći temeljem prijenosa EU sredstava. Plan predviđa da će se od Ministarstva zdravlja temeljem prijenosa EU sredstava ostvariti sredstava za provedbu projekta Promocije zdravlja i prevencije bolesti.

642 – prihodi od nefinancijske imovine smanjuju se s osnove prihoda za grobna mjesta.

653 – komunalni doprinosi i naknade. Temeljem izvršenja planirano je smanjenje prihoda s tih osnova u 2020. godini.

721 – prihodi od prodaje građevinskih objekata. Povećanje plana odnosi se na namjeru prodaje stambene jedinice u novom naselju Mavrinci temeljem procjene sudskog vještaka.

842 – primljeni krediti od kreditnih i financijskih institucija u javnom sektoru, planira se ostvarenje kredita HBOR-a a za rekonstrukciju sustava javne rasvjete.

844 – primljeni krediti od kreditnih i i ostalih financijskih institucija izvan javnog sektora odnosi se na planirano zaduženje za energetsku obnovu Doma Čavle.

PLAN RASHODA I IZDATAKA U POSEBNOM DIJELU PRORAČUNA

|  |  |  |  |  |
| --- | --- | --- | --- | --- |
| Raz. | Razdjel/Glava/Program | Proračun 2019. | Plan proračuna 2020. | 2019/2020 |
| **001** | **Predstavnička i izvršna tijela** | **1.373.500** | **1.264.000** | **92** |
|  | Općinsko vijeće | 576.500 | 548.000 | 95 |
|  | Ured načelnika | 797.000 | 716.000 | 90 |
| **002** | **Općinska uprava** | **38.868.500** | **36.236.000** | **93** |
|  | Djelatnost općinske uprave | 5.354.600 | 4.604.300 | 86 |
|  | Zaštita i spašavanje | 501.000 | 461.000 | 92 |
|  | Predškolski odgoj | *Preseljen u posebnu glavu* |  |  |
|  | Školstvo | 845.000 | 2.053.000 | 243 |
|  | Kultura | 5.812.700 | 7.431.000 | 128 |
|  | Knjižnica Čavle | 320.000 | 315.000 | 98 |
|  | Turizam | 332.000 | 300.000 | 90 |
|  | Sport | 4.053.500 | 1.754.000 | 43 |
|  | Razvoj civilnog društva | 185.000 | 155.000 | 84 |
|  | Održ. kom. infrastrukture | 3.799.000 | 3.233.000 | 85 |
|  | Potpore javnog prijevoza | 1.666.000 | 1.666.000 | 100 |
|  | Izgradnja kom. infrastrukture | 5.269.000 | 3.544.000 | 67 |
|  | Sufinanciranje KD | 1.054.000 | 796.000 | 76 |
|  | Gospodar. i zaštita potrošača | 2.053.800 | 1.790.000 | 87 |
|  | Socijalna skrb | 932.000 | 882.000 | 95 |
|  | Zdravstvena zaštita | 555.500 | 554.000 | 100 |
|  | Promocija zdravlja i prevencija bolesti | 0 | 202.700 |  |
|  | **Dječji vrtić Čavlić** |  |  |  |
|  | Predškolski odgoj | 6.135.400 | 6.495.000 | 106 |
|  | **U k u p n o:** | **40.242.000** | **37.500.000** | **93** |

**Razdjel 001** – Predstavnička i izvršna tijela planirana su na manjoj razini nego prethodne godine. Do smanjenja dolazi u Glavi 00103 Ured načelnika zbog promjena u načinu obavljanja dužnosti zamjenika načelnice. Tijekom 2019. godine zamjenik načelnice mijenja način obnašanja dužnosti – prestaje je obnašati profesionalno te postaje volonter. Stoga se planira smanjenje rashoda za plaće, dok se povećavaju naknade za rad predstavničkih i izvršnih tijela.

**Razdjel 002** – Upravna tijela. U odnosu na 2019.godinu planirano smanjenje rashoda i izdatka je 7 %. Promjene koje su utjecale na plan rashoda i izdataka u ovom razdjelu odnose se na slijedeće programe:

*Program 2001 – Djelatnost općinske uprave.*

* Plan rashoda predviđa smanjenje mase plaća u odnosu na 2019. godinu zbog rada službenika na pola radnog vremena.
* Materijalni rashodi. Smanjenje rashoda za usluge odnosi se na smanjenje ostalih nespomenutih rashoda. U 2019. je isplaćena naknada za eksproprirane nekretnine po sudskoj presudi koji se ne planiraju u 2020. , a rashodi na ime nadoknade dijela naknade za eksproprirane nekretnine i dijela troškova nastalih u postupku koji je bio vođen protiv Grada Rijeke i Općine Čavle (Usl-781/12-19 i Usl-387/14-12). Budući da je Grad Rijeka u cijelosti izvršio isplatu po pravomoćno okončanim sporovima, Općina Čavle u obvezi je refundirati dio naknade i dio troškova Gradu Rijeci.
* Održavanje poslovnih objekata bilježi smanjenje jer se rashodi planiraju na održavanju domova na Platku na posebnoj stavci.
* Premije osiguranja se planiraju povećati zbog ugovaranja osiguranja od odgovornosti.

*Program 2002 – Zaštita i spašavanje.*

* Redovna vatrogasna djelatnost ostaje na istoj razini kao i protekle godine.

*Program 2004 – Školstvo.*

Povećanje na ovom programu odnosi se malim dijelom na povećanje sredstava stipendija i nabavku radnih bilježnica prvašićima.

Najveće povećanje u iznosu od 1.142.000 kn odnosi se na početak otplate kredita za izgradnju škole.

*Program 2005 – Kultura.*

Potpore udrugama u kulturi planiraju na istoj razini kao i u 2019.godini.

Planirana sredstva za kulturu u 2020. godini za 28% su veća u odnosu na 2019.godinu. Razlog povećanja je:

- nastavak radova na Kaštelu Grad Grobnik. Naime, u planu je izrada projektne dokumentacije i radovi za uređenje palasa te nastavak radova na uređenju prizemlja južne kule. Ovi projekti prijavljeni su i na natječaj Ministarstva kulture za program zaštite i očuvanja nepokretnih kulturnih dobara, te su temeljem prijava planirane kapitalne pomoći iz državnog proračuna.

- najveći kapitalni projekt općine Čavle, Energetska obnova Doma kulture Čavle sa planiranim iznosom od 5.870.000 kn.

*Program 2008 – Sport.*

Visina potpora udrugama u sportu za 2020. smanjena je u odnosu na 2019. godinu. Smanjenje se predlaže na tekućim donacijama u iznosu od 220.000 kn.

Održavanje sportskih objekata Boćarskog doma Hrastenica i Dvorane Mavrinci se u 2020. ne mijenja. Promjena se planira na otplati kredita za SRC Mavrinci koji je u potpunosti otplaćen u 2019. godini. Promjena se planira i na investicijskom održavanju SRC Mavrinci i to za 82% manje planiranih sredstava nego u 2019. godini. Za 2020. godinu ne predviđaju se veći zahvati na tom objektu. Za 2020. godinu povećava se plan na kapitalnom projektu Objekt NK Grobničan – Mehana a zbog potrebe izmjene krova na objektu Mehana.

U 2020. godini nema ulaganja u Žičare Platak.

Uvodi se nova aktivnost, Održavanje nogometnog igrališta Grobničan koje je u vlasništvu općine Čavle.

*Program 2010 – Održavanje komunalne infrastrukture.*

Plan u 2020. godini za financiranje ovog programa je za 15% manji nego u 2019.godini. planirano smanjenje očituje se na smanjenom planu održavanje nerazvrstanih cesta, sanacije deponija (2019. godine je postojao izvanredni trošak sanacije zbog zbrinjavanja opasnog otpada). Smanjuje se i plan održavanja i energije za javnu rasvjetu, a sve zbog planiranog kapitalnog projekta modernizacije javne rasvjete.

*Program 2012 – Izgradnja objekata komunalne infrastrukture.*

Planirana sredstva smanjuju se 33%. planirano smanjenje proizlazi iz dovršetka izgradnje groblja Cernik u 2019. godini koje angažiralo znatna sredstva. Projekt modernizacije javne rasvjete ostaje kao što je planiran i u 2019. godini, postupak javne nabave izvođača radova je u tijeku.

Plan raste na projektu Groblje Grobnik budući da je potrebno u starom dijelu groblja postaviti zaštitnu ogradu te na oborinskoj odvodnji zbog potrebe izgradnje upojnih bunara.

*Program 2014* - *Gospodarstvo i zaštita potrošača.*

U odnosu na 2019.godinu ovaj se program planira za 13% manje. Na takvo smanjenje utjecale su slijedeće aktivnosti:

* dogradnja baze podataka GIS koja se planira u iznosu od 60.000 kn
* ulaganja u radne zone u 2020. godini angažira 38.5% sredstava manje u odnosu na 2019. godine. Naime, smanjuju se sredstva za otkup zemljišta u RZ Soboli i ulaganja u RZ Gorica. Tijekom 2019. djelomično su se riješili imovinsko pravni odnosi vezani za zemljište u RZ Soboli, a ulaganje u RZ Gorica moći će započeti tek po rješavanju suvlasništva s RH. Ostale aktivnosti u tom programu tijekom 2020. godine se nastavljaju ali u nešto manjem obimu nego u 2019.godini.

*Program 2015 – Socijalna skrb i Program 2016 – Zdravstvena zaštita*

Plan za izvršenje tih programa na razini je 2019.godine. Namjera je bila zadržati postavljene standarde u socijalnoj zaštiti i zdravstvenoj skrbi.

*Program 2017 – Promocija zdravlja i prevencija bolesti*

Ovo je novi Program u proračunu i odnosi se na provedbu projekta sufinanciranog sredstvima EU putem Ministarstva zdravlja.

***Glava 00202 – Dječji vrtić Čavlić***

Proračunski korisnik Dječji vrtić Čavlić dobiva svoju zasebnu Glavu pri organizacijskoj klasifikaciji proračuna. Tu su uključeni svi rashodi našeg proračunskog korisnika Dječjeg vrtića Čavlić a temeljem dostavljenog Financijskog plana za 2020. i projekcije za 2020. -2021. godinu.

Rashodi za zaposlene rastu za 9,8% iz razloga zapošljavanja defektologa na pola radnog vremena, polaganja stručnog ispita 4 pripravnika koji onda prelaze na punu plaću te isplate dodataka na plaću temeljem kolektivnog ugovora. Predviđeno je i znatno povećanje na stavci Ostali rashodi za zaposlene zbog isplate neoporezivih dodataka na plaće.

Ovaj prijedlog Proračuna za 2020. sadrži i usporedbu sa II. izmjenama i dopunama Proračuna Općine Čavle za 2019.godinu, i daje se na savjetovanje na trećoj razini računskog plana.

Općinska načelnica Općina Čavle

Čavle, 14. studenog 2019. Ivana Cvitan Polić, mag.cult.